पाएं अपने शहर की ताज़ा ख़बरें और फ्री ई-पेपरडाउनलोड करें
पटना में ट्रैफिक पुलिस वालों ने एक ठेकेदार की गाड़ी को रोका। उसे पूछताछ की। फिर नाइट कर्फ्यू का उल्लंघन बता डराया और धमकाया। गाड़ी पर केस करने की धमकी दी। ठेकेदार ने फ्लाइट का टिकट दिखाया। पारिवारिक सदस्य को एयरपोर्ट से रिसीव करने की बात भी बताई। लेकिन, ट्रैफिक पुलिस की टीम ने ठेकेदार की एक नहीं सुनी। ट्रैफिक पुलिस की टीम ने इसके बाद जो कारनामा किया, वो और चौंकाने वाला है। ठेकेदार के ऊपर 5 हजार रुपए का जुर्माना देने का प्रेशर बनाया। उसने इतने रुपए दिए भी। मगर, ठेकेदार की आंख तब फटी की फटी रह गई, जब उसके हाथ में 5 हजार की जगह 2 हजार रुपए की रसीद मिली। यह सब हुआ पटना के कोतवाली टी प्वाइंट पर।
भतीजी को अनीसाबाद छोड़ा जा रहे थे शरीफ कॉलोनी
दरअसल, यह पूरा मामला शनिवार की रात 10 बजे के करीब का है। जिस ठेकेदार के साथ ट्रैफिक पुलिस वालों ने ठगी की, उसका नाम मो. मिनतुल्लाह है। ये खुद साइंस कॉलेज के पास शरीफ कॉलोनी में रहते हैं। इनके बड़े भाई और भाभी पटना में ही अनीसाबाद इलाके में रहते हैं। रविवार को भास्कर से हुई बातचीत में मो. मिनतुल्लाह ने बताया कि उनके बडे़ भाई की बेटी बेंगलुरु से पटना आई थी। उसकी फ्लाइट G8274 कल रात को अपने टाइम 8:45 की जगह 9:14 बजे आई थी। इसके बाद 15-20 मिनट लगे एयरपोर्ट से निकलने में। वहां से अनीसाबाद गए। भतीजी को उसके घर छोड़ा और फिर वहां से अपने घर जा रहे थे कि कोतवाली टी प्वाइंट पर मेरी गाड़ी (BR01EU-8139) को रोक लिया। इसमें एक महिला और एक पुरूष जवान के साथ एक दारोगा भी था।
पूरे मामले की जांच कराएंगे ट्रैफिक SP
कोरोना वायरस के बढ़ते मामलों की वजह से राज्य सरकार ने राजधानी समेत पूरे बिहार में शाम 6 बजे से ही नाइट कर्फ्यू लगा रखा है। लेकिन, जरूरी और इमरजेंसी सेवाओं के साथ-साथ फ्लाइट और ट्रेन से आने-जाने वालों को छूट दी गई है। ऐसे लोगों को फ्लाइट या ट्रेन का टिकट दिखाना होगा। ठेकेदार का दावा है कि उसने भतीजी के फ्लाइट की टिकट ट्रैफिक पुलिस के लोगों को दिखाई थी। इसके बाद भी उनकी बात नहीं सुनी गई। फाइन तो उनसे पूरे 5 हजार रुपए लिए। लेकिन, रसीद सिर्फ 2 हजार रुपए की ही दी। इस मामले की जानकारी पटना के ट्रैफिक SP अमरकेश दारपीनेनी को दी गई। मामला जानने के बाद उन्होंने कहा कि वो इसकी जांच कराएंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn